**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO**

2020 m. vasario 18 d. Nr. SP-37

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu ir 4 dalimi, 18 straipsnio 1 dalimi ir Lietuvos Respublikos nevyriausybinių organizacijų plėtros įstatymo Nr. XII˗717 pakeitimo įstatymo 2 straipsnio 4 dalimi, Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės nevyriausybinių organizacijų tarybos nuostatus (pridedama).

2. Pripažinti netekusiu galios Kėdainių rajono savivaldybės tarybos 2017 m. kovo 31 d. sprendimą Nr. TS-69 „Dėl Kėdainių rajono savivaldybės nevyriausybinių organizacijų tarybos nuostatų tvirtinimo“.

Savivaldybės meras

Audronė Stadalnykienė Arūnas Kacevičius Evaldas Vaicekavičius

2020˗02˗ 2020˗02˗ 2020˗02˗

PATVIRTINTA

Kėdainių rajono savivaldybės tarybos

2020 m. vasario d.

sprendimu Nr.

**KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Kėdainių rajono savivaldybės nevyriausybinių organizacijų tarybos nuostatai (toliau – nuostatai) reglamentuoja Kėdainių rajono savivaldybės nevyriausybinių organizacijų tarybos (toliau – NVO taryba) funkcijas, teises, pareigas, atstovų delegavimo į NVO tarybą ir darbo organizavimo tvarką.

2. NVO taryba yra visuomeniniais pagrindais prie Kėdainių rajono savivaldybės (toliau – Savivaldybė) tarybos veikianti kolegiali patariamoji institucija, nustatyta tvarka sudaroma iš Savivaldybės institucijų ir įstaigų bei nevyriausybinių organizacijų, veikiančių savivaldybės teritorijoje, atstovų.

3. NVO taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu, kitais Lietuvos Respublikos įstatymais ir teisės aktais, Savivaldybės tarybos sprendimais ir šiais nuostatais.

4. NVO tarybos sudėtį ir nuostatus tvirtina, keičia ir pildo Savivaldybės taryba.

5. Vykdydama savo veiklą NVO taryba bendradarbiauja su valstybės ir Savivaldybės institucijomis ir įstaigomis bei nevyriausybinėmis organizacijomis.

6. Nuostatuose vartojamos sąvokos atitinka Lietuvos Respublikos nevyriausybinių organizacijų plėtros įstatyme ir kituose teisės aktuose vartojamas sąvokas.

**II SKYRIUS**

**NVO TARYBOS VEIKLOS TIKSLAS IR FUNKCIJOS**

7. NVO tarybos veiklos tikslas – užtikrinti ir skatinti nevyriausybinių organizacijų dalyvavimą nustatant, formuojant ir įgyvendinant nevyriausybinių organizacijų plėtros valstybės politiką savivaldybėje, stiprinti bendradarbiavimą tarp Savivaldybės institucijų, įstaigų ir nevyriausybinių organizacijų.

8. NVO taryba vykdo šias funkcijas:

8.1. teikia Savivaldybės institucijoms ir įstaigoms pasiūlymus dėl savivaldybės teritorijoje veikiančių nevyriausybinių organizacijų stiprinimo;

8.2. dalyvauja rengiant Savivaldybės institucijų ir įstaigų teisės aktų, susijusių su nevyriausybinių organizacijų plėtra, projektus;

8.3. dalyvauja Savivaldybės institucijoms ir įstaigoms atliekant analizę dėl Savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

8.4. dalyvauja darbo ar ekspertų grupėse nevyriausybinių organizacijų plėtros valstybės politikos klausimams svarstyti;

8.5. analizuoja nevyriausybinių organizacijų veiklos problemas ir poreikius, inicijuoja nevyriausybinių organizacijų ir / ar Savivaldybės institucijų ir įstaigų atstovų pasitarimus, seminarus ir mokymus nevyriausybinėms organizacijoms aktualiais klausimais;

8.6. skleidžia informaciją apie NVO tarybos tikslus ir veiklą, savivaldybės teritorijoje veikiančias nevyriausybines organizacijas, jų veiklą. Informacija skelbiama Savivaldybės interneto svetainėje [www.kedainiai.lt](http://www.kedainiai.lt);

8.7. kartą per metus Savivaldybės tarybai teikia savo veiklos ataskaitą;

8.8. vykdo kitas teisės aktų nustatytas funkcijas, susijusias su nevyriausybinių organizacijų veikla.

**III SKYRIUS**

**NVO TARYBOS TEISĖS IR PAREIGOS**

9. NVO taryba, įgyvendindama jai pavestas funkcijas, turi šias teises:

9.1. dalyvauti Savivaldybės institucijų ir įstaigų pasitarimuose ir /ar posėdžiuose, kuriuose svarstomi su nevyriausybinių organizacijų plėtra susiję klausimai;

9.2. konsultuoti Savivaldybės institucijas ir įstaigas dėl rengiamų teisės aktų, susijusių su nevyriausybinių organizacijų veikla, projektų;

9.3. įstatymų nustatyta tvarka gauti iš Savivaldybės institucijų ir įstaigų, kitų organizacijų informaciją ir dokumentus, kurių reikia NVO tarybos veiklai;

9.4. kviesti į NVO tarybos posėdžius Savivaldybės institucijų ir įstaigų, nevyriausybinių organizacijų atstovus, nepriklausomus ekspertus klausimams, susijusiems su NVO tarybos funkcijų atlikimu, spręsti, prireikus sudaryti darbo ar ekspertų grupes konkretiems nevyriausybinių organizacijų plėtros valstybės politikos klausimams svarstyti;

9.5. gauti informaciją apie Savivaldybės institucijų ir įstaigų planuojamas veiklas ir bendradarbiavimo kryptis siekiant jas derinti su konkrečioje srityje dirbančiomis nevyriausybinėmis organizacijomis;

9.6. bendradarbiauti su kitomis Savivaldybėje veikiančiomis patariamosiomis tarybomis;

9.7. naudotis kitomis teisės aktuose nustatytomis teisėmis.

10. NVO tarybos nariai privalo:

10.1. laikytis šių nuostatų;

10.2. dalyvauti NVO tarybos posėdžiuose;

10.3. teikti ataskaitą apie savo veiklą Savivaldybės tarybai ir savivaldybės teritorijoje veikiančioms nevyriausybinėms organizacijoms.

**IV SKYRIUS**

**NVO TARYBOS SUDARYMO TVARKA**

11. NVO taryba dvejų metų kadencijai sudaroma iš 14 (keturiolikos) narių: Savivaldybės institucijų ir įstaigų ir nevyriausybinių organizacijų, veikiančių savivaldybės teritorijoje, atstovų.

12. Savivaldybės institucijų ir įstaigų 7 (septynis) atstovus deleguoja: 4 (keturis) Savivaldybės tarybos narius, iš kurių bent vienas turi būti Savivaldybės tarybos mažumos (opozicijos) atstovas, deleguoja Savivaldybės meras, 3 (tris) atstovus deleguoja Savivaldybės administracijos direktorius. 13. 7 (septynis) nevyriausybinių organizacijų atstovus deleguoja savivaldybės teritorijoje veikiančios nevyriausybinių organizacijų asociacijos. Nesant savivaldybės teritorijoje veikiančių nevyriausybinių organizacijų asociacijų ar joms nedelegavus atstovų į NVO tarybą, nevyriausybinių organizacijų, veikiančių savivaldybės teritorijoje, atstovų atranką į NVO tarybą organizuoja Savivaldybės administracija.

14. Nevyriausybinių organizacijų, veikiančių savivaldybės teritorijoje, atstovų rinkimai į NVO tarybą organizuojami tokia tvarka:

14.1. informaciją apie organizuojamus nevyriausybinių organizacijų atstovų rinkimus į NVO tarybą ne vėliau kaip likus 20 (dvidešimčiai) darbo dienų iki visuotinio susirinkimo dienos Savivaldybės administracijos vyriausiasis specialistas (nevyriausybinių organizacijų koordinatorius) ar kitas Savivaldybės administracijos direktoriaus paskirtas darbuotojas skelbia Savivaldybės interneto svetainėje [www.kedainiai.lt](http://www.kedainiai.lt) ir kviečia dalyvauti savivaldybės teritorijoje veikiančias nevyriausybines organizacijas elektroniniu paštu;

14.2. visuotinio susirinkimo skelbime / informacijoje turi būti nurodyta susirinkimo vieta, laikas, preliminari darbotvarkė, kandidatų į NVO tarybos nevyriausybinių organizacijų atstovus ir visuotinio susirinkimo dalyvių registravimosi tvarka bei terminai;

14.3. nevyriausybinė organizacija, dalyvaujanti nevyriausybinių organizacijų atstovų į NVO tarybą rinkimuose, per Savivaldybės administracijos nustatytą terminą, kuris negali būti trumpesnis nei 10 (dešimt) darbo dienų, Savivaldybės administracijai pateikia kandidato į NVO tarybos nevyriausybinių organizacijų atstovus registracijos anketą (priedas). Viena nevyriausybinė organizacija gali pasiūlyti vieną kandidatą;

14.4. nevyriausybinė organizacija, veikianti savivaldybės teritorijoje ir deleguojanti atstovą į NVO tarybą, turi atitikti nevyriausybinės organizacijos kriterijus, nustatytus Lietuvos Respublikos nevyriausybinių organizacijų plėtros įstatyme, ir nurodyti savo veiklos sritį, t.y. pasirinkti grupę, kurioje veikiančioms organizacijoms ji bus priskirta. Nevyriausybinė organizacija, veikianti daugiau nei vienoje srityje, turi pasirinkti vieną grupę:

1) vietos bendruomeninės organizacijos;

2) kultūros, tautinių ir religinių bendruomenių, bendrijų organizacijos;

3) sporto organizacijos;

4) socialinės paramos, sveikatos ir sveikatinimo organizacijos;

5) aplinkosaugos, vaikų ir jaunimo organizacijos;

6) pilietinių iniciatyvų, žmogaus teisių, švietimo ir mokslo organizacijos;

7) pagyvenusius žmones vienijančios, bendrų pomėgių ir interesų organizacijos.

14.5. Savivaldybės administracija, įvertinusi nevyriausybinių organizacijų, pateikusių kandidatų į NVO tarybą registracijos anketas, atitiktį nuostatų 14.4 papunktyje nustatytiems reikalavimams, ne vėliau kaip per 5 (penkias) darbo dienas informuoja reikalavimus neatitikusią (-ias) organizaciją (-as), kad organizacija (-os) neturi teisės dalyvauti nevyriausybinių organizacijų atstovų į NVO tarybą rinkimuose, o jos (-ų) pasiūlymas dėl kandidato į NVO tarybą laikomas negaliojančiu;

14.6. visuotiniame susirinkime dalyvauja ir sprendžiamojo balso teisę turi vienas atstovas iš kiekvienos nevyriausybinės organizacijos, veikiančios savivaldybės teritorijoje. Atstovauti nevyriausybinei organizacijai visuotiniame susirinkime turi teisę nevyriausybinės organizacijos vadovas ar vadovo įgaliotas asmuo. Nevyriausybinės organizacijos vadovo pasirašytame įgaliojime turi būti nurodyta visuotiniame susirinkime dalyvauti įgaliojamo asmens vardas, pavardė, einamos pareigos organizacijoje ir kontaktai;

14.7. prieš prasidedant visuotiniam susirinkimui turi būti rengiama dalyvių registracija, kurios metu registruojami į visuotinį susirinkimą atvykę dalyviai. Dalyviai atvykę į visuotinį susirinkimą, tačiau neužsiregistravę registracijos metu, rinkimų balsavime nedalyvauja;

14.8. visuotinį susirinkimą pradeda Savivaldybės administracijos vyriausiasis specialistas (nevyriausybinių organizacijų koordinatorius) ar kitas Savivaldybės administracijos direktoriaus paskirtas darbuotojas. Savivaldybės administracijos vyriausiasis specialistas (nevyriausybinių organizacijų koordinatorius) ar kitas Savivaldybės administracijos direktoriaus paskirtas darbuotojas pirmininkauja visuotiniam susirinkimui kol išrenkamas visuotinio susirinkimo pirmininkas;

14.9. prasidėjus visuotiniam susirinkimui turi būti tvirtinama visuotinio susirinkimo darbotvarkė. Patvirtinus visuotinio susirinkimo darbotvarkę atviru balsavimu paprasta balsų dauguma išrenkamas visuotinio susirinkimo pirmininkas. Pirmininko kandidatūras siūlo užsiregistravę visuotinio susirinkimo dalyviai;

14.10. visuotinis susirinkimas yra protokoluojamas. Visuotinio susirinkimo sekretoriaus funkcijas atlieka Savivaldybės administracijos vyriausiasis specialistas (nevyriausybinių organizacijų koordinatorius) ar kitas Savivaldybės administracijos direktoriaus paskirtas darbuotojas;

14.11. visuotinio susirinkimo pirmininkas paskelbia nevyriausybinių organizacijų kandidatų į NVO tarybą sąrašą;

14.12. nevyriausybinių organizacijų atstovai į NVO tarybą renkami iš nuostatų 14.3 ir 14.4 papunkčiuose nustatyta tvarka pasiūlytų kandidatų. Savivaldybės administracija privalo užtikrinti, kad viena nevyriausybinė organizacija turėtų teisę balsuoti tik vienoje nuostatų 14.4 papunktyje nurodytoje grupėje;

14.13. jeigu vienoje grupėje veikiančios nevyriausybinės organizacijos pasiūlo vieną kandidatą, rinkimai neorganizuojami ir pasiūlytas kandidatas yra deleguojamas į NVO tarybą;

14.14. jeigu vienoje grupėje veikiančios nevyriausybinės organizacijos pasiūlo daugiau nei vieną kandidatą, organizuojamas balsavimas už kiekvieną pasiūlytą kandidatą. Išrinktu laikomas daugiau kaip pusę balsavime dalyvavusių asmenų balsų gavęs kandidatas. Jei balsų daugumos nesurenka nė vienas kandidatas, organizuojamas antrasis rinkimų turas, kuriame varžosi du daugiausia balsų surinkę kandidatai. Išrinktu laikomas antrajame ture daugiausiai balsavime dalyvavusių asmenų balsų gavęs kandidatas;

14.15. jeigu vienoje grupėje veikiančios nevyriausybinės organizacijos iš anksto nepasiūlo nė vieno kandidato, rinkimai organizuojami iš visuotino susirinkimo metu pasiūlytų kandidatų;

14.16. neįvykus nevyriausybinių organizacijų atstovų rinkimams į NVO tarybą, pakartotiniai rinkimai organizuojami ne vėliau kaip po 14 (keturiolikos) kalendorinių dienų nuostatų 14 punkte nustatyta tvarka.

15. NVO tarybos nario kadencijos trukmė – dveji metai. NVO tarybos narys NVO taryboje gali dirbti ne daugiau kaip dvi kadencijas iš eilės.

16. NVO tarybos nario įgaliojimai nutrūksta, jeigu:

16.1. NVO tarybos narys atsistatydina savo noru anksčiau, negu pasibaigia NVO tarybos kadencija;

16.2. nutrūksta jo darbo (tarnybos) santykiai atstovaujamoje Savivaldybės institucijoje ar įstaigoje;

16.3. nutrūksta jo narystė atstovaujamoje nevyriausybinėje organizacijoje;

16.4. jis atšaukiamas jį delegavusios Savivaldybės institucijos ar įstaigos, nevyriausybinės organizacijos ar nevyriausybinių organizacijų atstovų visuotinio susirinkimo sprendimu.

17. Nutrūkus NVO tarybos nario įgaliojimams ar dėl kitų priežasčių jam pasitraukus iš NVO tarybos, jį delegavusi Savivaldybės institucija ar įstaiga ne vėliau kaip per vieną mėnesį į NVO tarybą teikia naują kandidatūrą, o nevyriausybinių organizacijų atstovo vietą užima daugiausia balsų visuotinio susirinkimo metu surinkęs, tačiau į NVO tarybą nepatekęs, kandidatas. Jeigu tokio kandidato nėra arba kandidatas atsisako tapti NVO tarybos nariu, organizuojami pakartotiniai nevyriausybinių organizacijų, veikiančių savivaldybės teritorijoje, atstovų į NVO tarybą rinkimai nuostatuose nustatyta tvarka.

**V SKYRIUS**

**NVO TARYBOS DARBO ORGANIZAVIMAS**

18. NVO tarybos veiklos pagrindinė forma yra posėdžiai.

19. NVO tarybos posėdžiai šaukiami prireikus, bet ne rečiau kaip kartą per tris mėnesius.

20. Pirmąjį naujos kadencijos NVO tarybos posėdį, iki bus išrinktas NVO tarybos pirmininkas, pradeda Savivaldybės administracijos vyriausiasis specialistas (nevyriausybinių organizacijų koordinatorius) arba jį pavaduojantis Savivaldybės administracijos darbuotojas.

21. NVO tarybos pirmininką ir pirmininko pavaduotoją vienų metų kadencijai iš NVO tarybos narių visų jos narių balsų dauguma slaptu balsavimu renka NVO tarybos nariai nuostatuose nustatyta tvarka. NVO tarybos pirmininku išrinkus Savivaldybės institucijos ar įstaigos atstovą, pirmininko pavaduotoju turi būti renkamas nevyriausybinių organizacijų atstovas. NVO tarybos pirmininku išrinkus nevyriausybinių organizacijų atstovą, pirmininko pavaduotoju renkamas Savivaldybės institucijos ar įstaigos atstovas. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų.

22. NVO tarybos pirmininkas:

22.1. planuoja ir organizuoja NVO tarybos darbą;

22.2. šaukia NVO tarybos posėdžius ir jiems pirmininkauja, jo nesant – posėdžiui pirmininkauja NVO tarybos pirmininko pavaduotojas;

22.3. pasirašo NVO tarybos posėdžių protokolus ir kitus su NVO tarybos veikla susijusius dokumentus;

22.4. atstovauja NVO tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus NVO tarybos narius, pritarus NVO tarybos nariams.

23. NVO tarybos sekretoriaus funkcijas atlieka Savivaldybės administracijos direktoriaus paskirtas darbuotojas.

24. NVO tarybos sekretorius:

24.1. elektroninėmis priemonėmis (elektroniniu paštu) ne vėliau kaip prieš 3 (tris) darbo dienas praneša NVO tarybos nariams ir kitiems į posėdį kviečiamiems asmenims apie NVO tarybos posėdžio laiką, vietą, pateikia jiems su NVO tarybos pirmininku suderintą posėdžio medžiagą ir darbotvarkę;

24.2. rašo NVO tarybos posėdžių protokolus;

24.3. tvarko su NVO tarybos darbu susijusius dokumentus, kaupia ir sistemina surinktą medžiagą, vykdo kitus NVO tarybos sprendimus ir / ar NVO tarybos pirmininko nurodymus.

25. NVO tarybos posėdžio darbotvarkė gali būti pildoma naujais NVO tarybos narių siūlomais klausimais ne vėliau kaip prieš vieną darbo dieną iki posėdžio. Parengta darbotvarkė gali būti pildoma tik NVO tarybos pirmininkui pritarus.

26. Eiliniai NVO tarybos posėdžiai šaukiami esant svarstytiniems klausimams. Neeiliniai NVO tarybos posėdžiai šaukiami pirmininko arba 1/3 NVO tarybos narių iniciatyva.

27. NVO tarybos posėdžiai teisėti, kai juose dalyvauja ne mažiau kaip pusė NVO tarybos narių.

28. Susirinkus mažiau kaip pusei NVO tarybos narių, kitas posėdis turi būti organizuojamas ne vėliau kaip po 14 (keturiolikos) kalendorinių dienų.

29. NVO tarybos posėdžiai yra atviri. NVO tarybos posėdžiuose gali dalyvauti suinteresuoti asmenys, kurie turi teisę pasisakyti po to, kai pasisako NVO tarybos nariai.

30. NVO taryba priima sprendimus atviru balsavimu arba bendru sutarimu. Kai bendro sutarimo nėra, sprendimai priimami posėdyje dalyvaujančių NVO tarybos narių balsų dauguma. NVO tarybos narys, negalintis dalyvauti posėdyje, turi teisę išreikšti savo nuomonę raštu arba elektroniniu būdu (elektroniniu laišku) ir pateikti ją pirmininkui. Balsams pasiskirsčius po lygiai, lemia posėdžio pirmininko balsas. Jeigu NVO tarybos narys nesutinka su sprendimu ir balsuoja prieš, jo atskira nuomonė jo prašymu įrašoma protokole.

31. Tais atvejais, kai reikalingas operatyvus NVO tarybos sprendimas, bet nėra galimybių surengti posėdį tiesiogiai dalyvaujant NVO tarybos nariams, apklausa atliekama elektroniniu paštu informavus prieš 2 dienas iki posėdžio dienos. NVO tarybos nariai savo nuomonę sprendžiamu klausimu (,,už“ ar „prieš“) pateikia elektroniniu paštu NVO tarybos sekretoriui, kuris šią nuomonę įtraukia į posėdžio protokolą (nurodoma data, kada ir kokia pateikta nuomonė, ją pateikęs asmuo, nuomonės pateikimo būdas).

32. Jeigu NVO taryboje svarstomas klausimas, susijęs su NVO tarybos nario interesais, narys informuoja apie tai NVO tarybą ir nusišalina priimant sprendimą.

33. NVO tarybos sprendimai įforminami NVO tarybos posėdžių protokolais, kuriuos pasirašo posėdžio pirmininkas ir sekretorius.

34. NVO tarybos sprendimai yra rekomendacinio pobūdžio, yra vieši ir skelbiami Savivaldybės interneto svetainėje [www.kedainiai.lt](http://www.kedainiai.lt).

**VI SKYRIUS**

**BAIGIAMOSIOS NUOSTATOS**

35. NVO tarybos darbą techniškai aptarnauja ir pirmąjį NVO tarybos posėdį šaukia Kėdainių rajono savivaldybės administracija.

36. NVO tarybos posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės nevyriausybinių

organizacijų tarybos nuostatų

priedas

(*Kandidato į Kėdainių rajono savivaldybės nevyriausybinių organizacijų tarybos nevyriausybinių organizacijų atstovus registracijos anketos forma)*

(Nevyriausybinės organizacijos pavadinimas, juridinio asmens kodas)

Kėdainių rajono savivaldybės administracijos direktoriui

**KANDIDATO Į KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NEVYRIAUSYBINIŲ ORGANIZACIJŲ ATSTOVUS REGISTRACIJOS ANKETA**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Data*

Kėdainiai

|  |  |
| --- | --- |
| **I. Informacija apie organizaciją** | |
| Organizacijos pavadinimas |  |
| Kontaktinė informacija (adresas, telefono nr., el. pašto adresas) |  |
| **Atitiktis nevyriausybinės organizacijos kriterijams (tinkantį kriterijų pažymėkite X):** | |
| Nuo valstybės ar savivaldybės institucijų ir įstaigų valdymo nepriklausomas savanoriškumo pagrindais įsteigtas visuomenės ar jos grupės naudai veikiantis viešasis juridinis asmuo |  |
| Organizacija yra pelno nesiekiantis juridinis asmuo, kurio veiklos tikslas nėra siekti politinės valdžios arba įgyvendinti vien tik religinius tikslus |  |
| Juridinis asmuo, kurio ne daugiau negu 1/3 dalyvių yra juridiniai asmenys, nesantys nevyriausybinėmis organizacijomis arba religinėmis bendruomenėmis ar bendrijomis |  |
| Juridinis asmuo, kurio dalyviai – juridiniai asmenys, nesantys nevyriausybinėmis organizacijomis arba religinėmis bendruomenėmis ar bendrijomis, turi ne daugiau nei 1/3 balsų visuotiniame dalyvių susirinkime |  |
| Juridinio asmens nariai yra fiziniai asmenys |  |
| Informacija apie juridinį asmenį / nevyriausybinę organizaciją yra kaupiama Juridinių asmenų registre ir skelbiama viešai |  |
| **Organizacijos veiklos grupė (pasirinktą vieną grupę pažymėkite X):** | |
| 1) vietos bendruomeninės organizacijos |  |
| 2) kultūros, tautinių bendruomenių organizacijos |  |
| 3) sporto organizacijos |  |
| 4) socialinės paramos, sveikatos ir sveikatinimo organizacijos |  |
| 5) aplinkosaugos, vaikų ir jaunimo organizacijos |  |
| 6) pilietinių iniciatyvų, žmogaus teisių, švietimo ir mokslo organizacijos |  |
| 7) pagyvenusius žmones vienijančios, bendrų pomėgių ir interesų organizacijos |  |

|  |  |
| --- | --- |
| **II. Kandidato į NVO tarybą duomenys** | |
| Vardas, pavardė |  |
| Pareigos atstovaujamoje nevyriausybinėje organizacijoje |  |
| Kontaktinė informacija  *(el. pašto adresas ir tel. numeris)* |  |
| Susirinkimo, kurio metu išrinktas/deleguotas kandidatas data, protokolo numeris  *(nurodykite pilną susirinkimo pavadinimą (pvz. asociacijos visuotinis narių susirinkimas), datą ir protokolo numerį)* |  |
| Kandidato motyvacija (tikslas) dalyvauti NVO taryboje  *(trumpai aprašykite veiklos sritį/kryptį, kurioje kandidatas planuoja dirbti būdamas NVO tarybos nariu* |  |

Esu informuotas ir sutinku dėl asmens duomenų tvarkymo\*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(registracijos anketą užpildžiusio asmens pareigos) (parašas) (vardas, pavardė)

\*Pasirašydami Jūs patvirtinate, kad esate tinkamai informuotas, kad kandidato į NVO tarybos nevyriausybinių organizacijų atstovus asmens duomenų valdytojas yra Kėdainių rajono savivaldybės administracija (juridinio asmens kodas 188768545, adresas: J. Basanavičiaus g. 36, 57288 Kėdainiai, tel. (8 347)  69596, el. p. administracija@kedainiai.lt). Tvarkymo pagrindas ˗ tvarkyti būtina, siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas. Jūsų duomenys Savivaldybės administracijoje bus saugomi teisės aktų, reglamentuojančių duomenų saugojimo terminus, nustatyta tvarka.

Asmens duomenys reikalingi ir bus naudojami tik nevyriausybinių organizacijų, veikiančių savivaldybės teritorijoje, atstovų į NVO tarybą rinkimams organizuoti ir NVO tarybos sudarymui. Viešai bus skelbiami šie kandidato pateikti duomenys: vardas, pavardė, atstovaujama nevyriausybinė organizacija, kontaktai.

Jūs turite teisę kreiptis su prašymu susipažinti su asmens duomenimis, juos ištaisyti, ištrinti, apriboti jų tvarkymą, juos perkelti, taip pat turite teisę nesutikti su duomenų tvarkymu, pateikti skundą ir pasikonsultuoti su Kėdainių rajono savivaldybės administracijos duomenų apsaugos pareigūnu el. p. [duomenu.sauga@kedainiai.lt](mailto:duomenu.sauga@kedainiai.lt). Daugiau informacijos apie asmens duomenų apsaugą galite rasti interneto svetainės [www.kedainiai.lt](http://www.kedainiai.lt) skyriuje „Asmens duomenų apsauga“.

Forma patvirtinta Kėdainių rajono

Savivaldybės mero 2014 m. sausio 20 d.

potvarkiu Nr. MP1-2

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO**

2020 m. vasario 11 d.

Kėdainiai

**Parengto sprendimo projekto tikslai:**

Patvirtinti Kėdainių rajono savivaldybės nevyriausybinių organizacijų tarybos nuostatus. Pripažinti netekusiu galios Kėdainių rajono savivaldybės tarybos 2017 m. kovo 31 d. sprendimą Nr. TS-69 „Dėl Kėdainių rajono savivaldybės nevyriausybinių organizacijų tarybos nuostatų tvirtinimo“.

**Sprendimo projekto esmė**, **rengimo priežastys ir motyvai:**

Lietuvos Respublikos Seimas 2019 m. gruodžio 5 d. priėmė Lietuvos Respublikos nevyriausybinių organizacijų plėtros įstatymo Nr. XII˗717 pakeitimo įstatymą (toliau – Pakeitimo įstatymas), kuriuo patikslino nevyriausybinės organizacijos sąvoką, nustatė savivaldybės nevyriausybinių organizacijų tarybos sudarymo, veiklos ir kitus principus.

Pakeitimo įstatymo 2 straipsnio 4 dalis, įsigaliojusi nuo 2019 m. gruodžio 20 d., savivaldybės institucijas įpareigoja iki 2020 m. vasario 29 d. priimti šio įstatymo įgyvendinamuosius teisės aktus. Vadovaujantis minėtu įpareigojimu, sprendimo projektu yra teikiama Kėdainių rajono savivaldybės nevyriausybinių organizacijų tarybos (toliau – NVO taryba) nuostatų nauja redakcija, kurioje nustatytos NVO tarybos funkcijos, teisės, pareigos, atstovų delegavimo į NVO tarybą ir darbo organizavimo tvarka.

**Lėšų poreikis (jeigu sprendimui įgyvendinti reikalingos lėšos):** Sprendimo įgyvendinimui lėšos nėra reikalingos.

**Laukiami rezultatai:**

Patvirtinti Kėdainių rajono savivaldybės nevyriausybinių organizacijų tarybos nuostatai.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Administracijos vyriausioji specialistė

(nevyriausybinių organizacijų koordinatorė) Audronė Stadalnykienė